แรงซื้อหุ้นพลังงาน หนุนตลาดหุ้นยุโรปปิดพุ่ง
ตลาดหุ้นยุโรปปิดพุ่งขึ้นเมื่อคืนนี้ (28 ต.ค.) เพราะได้แรงหนุนจากการพุ่งขึ้นของหุ้นกลุ่มพลังงาน หลังจากราคาน้ำมันดิบในตลาดโลกดีดตัวขึ้น ขานรับรายงานที่ว่าสต็อกน้ำมันดิบของสหรัฐปรับตัวขึ้นน้อยกว่าการคาดการณ์ ขณะเดียวกันนักลงทุนจับตาดูผลการประชุมของธนาคารกลางสหรัฐ (FED) ซึ่งจะมีการเปิดเผยภายหลังจากที่ตลาดหุ้นยุโรปปิดทำการซื้อขายแล้ว
29 ต.ค. 2558

สำนักข่าวอินโฟเควสท์รายงานว่า ดัชนี STOXX Europe 600 พุ่งขึ้น 1.06% ปิดที่ 375.83 จุด, ดัชนี FTSE 100 ตลาดหุ้นลอนดอนปิดที่ 6,437.80 จุด เพิ่มขึ้น 72.53 จุด หรือ +1.14% ,ดัชนี DAX ตลาดหุ้นเยอรมันปิดที่ 10,831.96 จุด พุ่งขึ้น 139.77 จุด หรือ +1.31% และดัชนี CAC-40 ตลาดหุ้นฝรั่งเศสปิดที่ 4,890.58 จุด เพิ่มขึ้น 43.51 จุด หรือ +0.90%
ตลาดหุ้นยุโรปได้รับแรงหนุนจากการพุ่งขึ้นของหุ้นกลุ่มพลังงาน หลังจากราคาน้ำมันดิบเบรนท์และน้ำมัน WTI พุ่งขึ้นแข็งแกร่งเมื่อคืนนี้ ขานรับรายงานของสำนักงานสารสนเทศด้านการพลังงานของรัฐบาลสหรัฐ (EIA) ที่ระบุว่า สต็อกน้ำมันดิบของสหรัฐเพิ่มขึ้นน้อยกว่าคาดในสัปดาห์ที่แล้ว
ทั้งนี้ หุ้นบีพี และหุ้นรอยัล ดัทช์ เชลล์ ต่างก็ปรับตัวขึ้น 1.5% หุ้นไฮเนเก้นพุ่งขึ้น 4% หลังจากบริษัทเปิดเผยยอดขายที่ดีเกินคาด ขณะที่หุ้นโฟล์คสวาเกน ปรับขึ้น 4% หลังจากบริษัทปรับเพิ่มคาดการณ์ผลประกอบการ ขณะที่นักลงทุนในตลาดหุ้นยุโรปจับตาดูผลการประชุมของเฟดซึ่งจะมีการเปิดเผยภายหลังจากที่ตลาดหุ้นยุโรปปิดทำการซื้อขายแล้ว